钦定古今图书集成/理学汇编/学行典/第198卷 > 沈良十
## 钦定古今图书集成/理学汇编/学行典/第198卷 > 沈良十

按《宁波府志》：“沈良十，嘉靖乙卯四月间，倭贼至鸣鹤
镇，时年已七十馀，尚有九十馀母。良十负母至五里
外，力竭不能行，息山舍中。贼追至，乃跪拜请死，愿贷
其母。贼见母子俱皤发颓老，舍之而去。贼继至者又
舍之。良十怜母饥渴，方图饮食。贼又至，或举刃欲斫
其母，良十以身覆蔽，号哭被杀，而母竟得全。”